พลังงานแห่ซื้อหุ้นต่อยอดธุรกิจ
บางจากเท438ล.รุกเอทานอลราชบุรีฯทุ่มลงทุนเพิ่มบจ.ลาว
10 ส.ค. 2554

บางจากเท438ล.รุกเอทานอลราชบุรีฯทุ่มลงทุนเพิ่มบจ.ลาว
บริษัทพลังงานหวังโตเร็วทางลัด BCP ทุ่ม 438 ล้านบาท ซื้อหุ้นเอทานอล 40% จากลานนาฯ ราชบุรีโฮลดิ้งเก็บหุ้นบริษัทลาวเพิ่ม
นายอนุสรณ์ แสงนิ่มนวล กรรมการผู้จัดการใหญ่ บริษัท บางจากปิโตรเลียม (BCP) เปิดเผยว่า คณะกรรมการบริษัทมีมติให้เข้าลงทุนซื้อหุ้นของบริษัท ไทย อะโกร เอ็นเนอร์ยี่ (TAE) จำนวน 320 ล้านหุ้น สัดส่วน 40% ของทุนชำระแล้ว คิดเป็นเงินทั้งสิ้น 438.40 ล้านบาท 
ทั้งนี้ บริษัทซื้อหุ้นจากบริษัท ลานนารีซอร์สเซส (LANNA) จำนวน 30.75% และผู้ถือหุ้นรายย่อยของ TAE เกือบ 10% ส่งผลให้บริษัทถือหุ้นเป็นอันดับ 2 เป็นรองบริษัท ลานนาฯ ถือจำนวน 360 ล้านหุ้น คงเหลือสัดส่วน 45% 
สำหรับบริษัท ไทย อะโกรฯ เป็นผู้ผลิตและจำหน่ายผลิตภัณฑ์เอทานอลเพื่อใช้เป็นเชื้อเพลิง โดยปัจจุบันมีกำลังการผลิต 1.65 แสนลิตรต่อวัน หรือประมาณ 54 ล้านลิตรต่อปี และอยู่ระหว่างติดตั้งทดสอบสายการผลิตที่ 2 ที่มีกำลังการผลิต 2 แสนลิตรต่อวัน หรือประมาณ 66 ล้านลิตรต่อปี โรงงานตั้งอยู่ที่ ต.หนองมะค่าโมง อ.ด่านช้าง จ.สุพรรณบุรี
อย่างไรก็ตาม ผลการดำเนินงานของบริษัท ไทย อะโกรฯ ในปี 2553 ขาดทุนสุทธิ 94.51 ล้านบาท แย่ลงจากปี 2552 ที่มีกำไรสุทธิ 207.88 ล้านบาท และ 290.38 ล้านบาท ในปี 2551 ขณะที่ส่วนของผู้ถือหุ้นในปี 2553 เพิ่มขึ้นเป็น 943.32 ล้านบาท จากจำนวน 841.44 ล้านบาท ในปี 2552 
“BCP จะได้ธุรกิจผลิตเอทานอลมาสนับสนุนธุรกิจหลัก ซึ่งมุ่งเน้นธุรกิจพลังงานทดแทนและเป็นมิตรต่อสิ่งแวดล้อมให้มากเพิ่มขึ้น และใช้เป็นฐานในการขยายธุรกิจอื่นที่เกี่ยวข้อง (Down stream) เพื่อเพิ่มมูลค่าของกิจการและกระจายความเสี่ยงของรายได้ รวมทั้งสนองนโยบายรัฐในการส่งเสริมให้ประเทศไทยเป็นศูนย์กลางการผลิตและส่งออกเชื้อเพลิงเอทานอลในภูมิภาค” นายอนุสรณ์ กล่าว
ด้านนายพีระวัฒน์ พุ่มทอง รองกรรมการผู้จัดการใหญ่วางแผนและพัฒนาธุรกิจ รักษาการกรรมการผู้จัดการใหญ่ บริษัท ผลิตไฟฟ้าราชบุรีโฮลดิ้ง (RATCH) เปิดเผยว่า บริษัทได้ใช้บริษัทย่อยซื้อหุ้น Electricite du LaosGeneration Public Company (EDL Gen) เพิ่มเติมผ่านตลาดหลักทรัพย์ของ สปป.ลาว ตั้งแต่เดือน มี.ค.พ.ค. 2554 รวมทั้งสิ้น 5,747,705 หุ้น คิดเป็นมูลค่ารวม 140,894,048 บาท ทำให้ถือหุ้นทั้งหมด 86,859,705 หุ้น หรือคิดเป็น 10%
ก่อนหน้านี้ บริษัทใช้บริษัทย่อย 2 แห่ง คือ บริษัท ราชลาว เซอร์วิส และบริษัท RH International (Singapore) Corporation Pte. Ltd. ซื้อหุ้น EDL Gen ตอนเสนอขายนักลงทุนครั้งแรก (ไอพีโอ) เพื่อนำบริษัทเข้าจดทะเบียนในตลาดหลักทรัพย์ สปป.ลาว